Kun få med husleje på 15.000

Ifølge Landsbyggefonden findes der 569.748 almene boliger i Danmark, som i øjeblikket er i brug. En stor del af dem – 491.266 – er familieboliger, hvilket vil sige boliger, som alle kan ansøge om at få lov til at leje.

Almene boliger Almene boliger kan både være familieboliger, ungdomsboliger, ældreboliger og enkeltværelser. De finansieres blandt andet af en grundkapital, som kommer fra kommunen eller regionen og en såkaldt ydelsesstøtte, som kommer fra staten. Kommunen råder som udgangspunkt over en fjerdedel af de almene boliger, hvortil de kan anvise personer med særlige behov. Huslejen i almene boliger er det, man kalder omkostningsbestemt, hvilket betyder, at der ikke er nogen, der må tjene penge på boligerne, men kun opkræve de penge, der svarer til udgifterne. Kilde: Landsbyggefonden & Udlændinge, integrations- og boligministeriet

Blandt de almene familieboliger findes der dog ifølge tallene fra Landsbyggefonden kun 12 boliger med en husleje, der overstiger 15.000 inklusiv forbrug.

Til sammenligning er der ifølge Landsbyggefonden 448.998 almene boliger, som koster under 7.000 kroner om måneden uden forbrug, mens der findes 42.268 boliger, der ligger over 7.000 kroner.

Ellemann: Jeg tog fejl

Detektor har spurgt Karen Ellemann, hvad hun bygger hendes påstand på.

- Det havde jeg faktisk frit fra min hukommelse. Jeg er valgt i Brøndbykredsen, og jeg har stået ved Ishøj Station og kigget på noget af det nye byggeri og talt med nogle af borgerne i kommunen. De fortalte mig om de her flotte nye lejligheder, men de sagde også til mig, at de var rigtig dyre. Så det var frit fra min hukommelse, at det var til 15.000 kroner om måneden, og der har jeg taget fejl.

På trods af fejlen mener Karen Ellemann stadig, at de almene boliger generelt er for dyre:

- Altså min pointe er jo sådan set helt overordnet at sige, at jeg synes, det er problematisk, at de nybyggede almennyttige familieboliger er for dyre. De er svære for familier at betale, hvis ikke man har masser af penge til rådighed.

Nye almene boliger er dyrere end ældre

En gennemsnitlig størrelse for en familiebolig er 79 kvadratmeter og koster i gennemsnit 4.970 kroner om måneden eksklusiv forbrug.

Der er dog en tendens til, at de nybyggede boliger både er større og har en højere husleje end dem, der blev bygget tidligere. Det er dog naturligt, at der er forskel på huslejen på nye og gamle almene boliger, forklarer Hans Thor Andersen, som er forskningschef ved Statens Byggeforskningsinstitut:

- Nye almene boliger bliver jo bygget til den pris, det koster at anskaffe grund og materialer og opføre bygningen. De gamle er jo opført på et eller andet tidspunkt, hvor prisniveauet og lønningerne var lavere, og derfor er boligprisen eller huslejen også lavere, siger han.

Boliger, der er bygget efter 2010, koster ifølge Landsbyggefonden i gennemsnit 7.128 kroner om måneden uden forbrug og er 95 kvadratmeter. Men det er altså stadig halvdelen af det beløb, som Karen Ellemann nævnte i Debatten.